b'\n_START_ARTICLE_\nToulon\n_START_SECTION_\nGeografija\n_START_PARAGRAPH_\nKraj le\xc5\xbei ob Sredozemskem morju, na pol poti med Marseillom na zahodu in Saint-Tropezom na vzhodu. Na severu ga obdaja 584 m visok hrib Mont Faron.\n_START_SECTION_\nZgodovina\n_START_PARAGRAPH_\nPrvotni Telonien so pred rimsko osvojitvijo ozemlja naseljevali Liguri._NEWLINE_Po pripojitvi Provanse k Franciji za \xc4\x8dasa Karla VIII. je Toulon postal glavno pristani\xc5\xa1\xc4\x8de francoske voja\xc5\xa1ke flote. Leta 1707, v \xc4\x8dasu vojne za \xc5\xa1pansko nasledstvo, je tu potekala bitka za Toulon, leta 1744, v vojni za avstrijsko nasledstvo, pa \xc5\xa1e pomorska bitka. Med obema bitkama, leta 1720, je kuga pomorila pribli\xc5\xbeno polovico prebivalstva. Med francosko revolucijo so ga za kratek \xc4\x8das ob podpori francoskih rojalistov zasedli Angle\xc5\xbei in \xc5\xa0panci, vendar je Toulon znova zasedla francoska revolucionarna vojska po njegovem obleganju (1793), v katerem je imel odlo\xc4\x8dilno vlogo tedaj \xc5\xa1e na\xc4\x8delnik topni\xc5\xa1tva Napoleon Bonaparte._NEWLINE_V drugi svetovni vojni, po zavezni\xc5\xa1kem izkrcanju v severni Afriki, je nem\xc5\xa1ka vojska okupirala ju\xc5\xbeno Francijo (Operacija Anton). 24. novembra 1943 je bil bombardiran s strani zavezni\xc5\xa1kih sil, osvobojen 28. avgusta 1944.'